ראש המועצה הלאומית לכלכלה, פרופ' יוג'ין קנדל, מנהלת חטיבת המחקר של בנק ישראל, ד"ר קרנית פלוג, ומנכ"ל משרד האוצר לשעבר, ירום אריאב, היו חלק מקבוצה של כלכלנים בכירים שנפגשה אתמול בירושלים עם ד"ר רורי או'דונל, יו"ר המועצה הלאומית הכלכלית-חברתית של אירלנד (NESC).
המפגש, שאורגן על ידי מכון ראות והונחה על ידי פרופ' ריקרדו האוסמן מאוניברסיטת הרווארד ומנכ"ל ראות גידי גרינשטיין, התקיים לקראת כנס ישראל 2021 של TheMarker, שנערך היום ומחר בבנייני האומה. הנוכחים במפגש ייפגשו היום שוב כמשתתפים בכנס. עם נחיתתו בישראל גילה או'דונל כי מזוודתו לא הגיעה עמו - מה שאילץ אותו לקנות חליפה חדשה. "הקנייה הזו", אמר גרינשטיין לאו'דונל, "תהיה התרומה שלך לצמיחת הכלכלה הישראלית".
המוזמנים למפגש שמעו על ההיסטוריה הכלכלית של אירלנד - כולל השנתיים האחרונות, שבהן המדינה שרויה במשבר עמוק שבא לאחר תקופה של צמיחה מהירה.